Синагога у Зрењанину или Великобечкеречка синагога је назив за јеврејски храм који је постојао у Зрењанину од 1896. до 1941. године. Синагога се налазила на углу данашње Јеврејске и Сарајлијине улице у градском центру Зрењанина, који се раније називао „Чивутски сокак” због бројних Јевреја који су живели у том кварту. Пројектовао ју је мађарски архитекта Липот Баумхорн и грађена је од 1894. до 1896. године. Свечано је освештана 17. августа 1896. године за 66. рођендан цара Франца Јозефа. Срушена је у априлу 1941. године, током немачке окупације.